JOŠ ne razmišljam o predsedničkim izborima. Za kandidaturu nisam tražio podršku ni od koga, ali trenutno ne vidim ko bi taj posao mogao bolje da obavlja.

Ovo je u petak izjavio Tomislav Nikolić povodom sve glasnijih spekulacija da je spreman da ponovo uđe u predsedničku trku, iako u SNS tvrde da će ime svog kandidata saopštiti za nešto manje od šest meseci.

U Gradskoj kući u Kruševcu, gde je bio s premijerom Aleksandrom Vučićem, šef države je prokomentarisao opasku novinara da njih dvojica nisu često zajedno u javnosti:

- Vučić i ja smo u svakodnevnom kontaktu, a obećavam da ćemo se ubuduće češće pojavljivati zajedno. Evo, bićemo i sutra (u subotu) skupa, ali imamo različite poslove. Ni on ni ja ne vodimo politiku zbog koje bi neko od nas imao neku primedbu ili prigovor.

Na pitanje da li će se vratiti u SNS ukoliko sledeće godine više ne bude predsednik Srbije, Nikolić je odgovorio:

- A što me pitate ukoliko ne budem? Ajde, pitajte me šta ukoliko budem predsednik. Čestitam ovom prilikom godišnjicu SNS. Kad odlučim da li ću da se kandidujem onda ćete svi saznati. Mislim da sada ima važnijih tema od toga ko će sve biti kandidat. Sigurno da imam energije i volje, ali i porodični život koji sam zapostavio. Videćemo šta će da prevagne.





ZAMERKE NA VEZIVANjE PERTLI

NIKOLIĆ je rekao i da se trudi da odlično obavlja svoj posao i da su sve primedbe na njegov rad potpuno besmislene:

- Zamerke se odnose na to da li sam vezao pertle, a ne da li sam uradio nešto dobro za Srbiju. Ne stidim se nijednog susreta sa bilo kojim državnikom i nema susreta posle kojeg je predsednik neke države rekao da tek sada ne ceni i ne voli Srbiju kad je upoznao njenog predsednika.





